Geheimhoudingswet sal die ANC blootstel | Maroela Media
Geheimhoudingswet sal die ANC blootstel
AfriForum het Maandag in 'n skrywe, aan president Jacob Zuma, gewaarsku dat die toepassing van die sogenaamde Geheimhoudingswet 'n internasionale verleentheid vir die ANC-regering sal beteken en deur baie beskou sal word as 'n bevestiging dat die sogenaamde "Suid-Afrikaanse wonderwerk" van 1994 nie gerealiseer het nie.
In die skrywe het AfriForum opnuut 'n beroep op president Zuma gedoen om sy magte ingevolge Artikel 84(2)(c) van die Grondwet uit te oefen deur die Wetsontwerp op die Beskerming van Staatsinligting, soos dit amptelik bekend staan, na die konstitusionele hof te verwys vir 'n verklarende bevel oor die grondwetlikheid daarvan, voordat dit onderteken word. AfriForum het ook herbevestig dat hy van voorneme is om die konstitusionele hof te nader, sou die president weier om sy bevoegdheid in hierdie verband uit te voer en die wet op die wetboeke beland.
Ernst Roets, adjunk uitvoerende hoof van AfriForum, het gesê dat die ANC se poging om 'n politieke "struggle" by wyse van wetgewing op die land af te dwing die gevolg is van die feit dat die organisasie steeds na homself as 'n bevrydingsbeweging verwys, eerder as 'n politieke party. "Die werklikheid is egter dat geen "bevrydingsbeweging" al ooit 'n doeltreffende regering daargestel het nie. Hierdie stuk wetgewing is 'n tipiese produk van 'n beweging wat sy eie belange bó die van die land plaas."
AfriForum het vroeër 'n senior advokaat gekontrakteer om 'n regsmening oor die grondwetlikheid van die wet op te stel. Hoewel sommige van die aanvanklike besware sedertdien uit die wetsontwerp geskrap is, is daar steeds ernstige kommer oor die wet. Enkele hiervan is die feit dat die wet so gekompliseerd is dat die inkonsekwente toepassing daarvan deur staatsamptenare wat nie in regsgeleerdheid opgelei is nie byna gewaarborg is, asook die gebrek aan 'n verweer van openbare belang vir die bekendmaking van geklassifiseerde inligting.
AfriForum het ook reeds meer as tienduisend handtekeninge op 'n petisie teen die wet ingesamel. Hierdie handtekeninge is verlede jaar in 'n "petisierol" van langer as 'n kilometer op die gras van die Uniegebou uitgerol.